Drie van DF Malan onder top 10 redenaars | Netwerk24
24 Julie 2019 06:00
Drie leerders van die Hoërskool D.F. Malan het vanjaar uitstekend gevaar in die ATKV se debat- en redenaarskompetisie, wat by die Hoërskool Bellville gehou is.
Hulle is Neal Malan, Petrus du Preez en Ila Alberts.
Uit die sowat 80 sprekers wat aan die onvoorbereide redenaarskompetisie in die Wes-Kaap deelgeneem het, het dié drie onder die top 10 geëindig. Malan is as die algehele topspreker aangewys en Du Preez het die tweede plek behaal. Alberts het sewende geëindig.
Die topdrie dring deur tot die landswye eindronde, wat op Vrydag 2 Augustus by die ATKV Goudini Spa plaasvind.
By die debatskompetisie by die Hoërskool Stellenbosch is Alberts en Malan as een van die top 3-spanne uit 66 spanne aangewys. Hul span kwalifiseer ook om aan die landswye eindronde by die ATKV Goudini Spa deel te neem en is een van die top14-spanne wat uit die sowat 300 spanne nasionaal gaan deelneem.
Dit is prestige-kompetisies wat kritiese denke, navorsing en bronverwysing, sowel as uitstekende taalvermoëns, vereis.